
FORSLAG
Økonomi- og Valutaudvalget opfordrer Udvalget om Konstitutionelle Anliggender, som er korresponderende udvalg, til
–	at optage følgende forslag i det beslutningsforslag, det vedtager:
1.	glæder sig over den endelige rapport om konferencen om Europas fremtid, som omfatter 49 forslag[footnoteRef:1], og som blev fremlagt for formændene for de tre institutioner den 9. maj 2022; bemærker, at adskillige forslag skal opfattes som værende af økonomisk art, og understreger, at der også kan følges op på nogle anbefalinger inden for rammerne af de nuværende traktater; bemærker, at nogle af dem ville kræve traktatændringer, for at de kan gennemføres fuldt ud; [1:  Konferencen om Europas fremtid – Rapport om det endelige resultat, maj 2022.] 

2.	minder om, at Europa-Parlamentet den 9. juni 2022 fremlagde forslag til ændringer af traktaterne for Rådet i henhold til den almindelige revisionsprocedure, der er fastsat i artikel 48 i TEU[footnoteRef:2]; [2:  Europa-Parlamentets beslutning af 9. juni 2022 om opfordringen til et konvent om revision af traktaterne (2022/2705(RSP).] 

3.	insisterer på mere demokratisk legitimitet, ansvarlighed og kontrol af Unionens økonomiske politikker; opfordrer til, at rammerne, institutionerne og værktøjerne for EU's økonomiske styring omfattes af fællesskabsmetoden; mener, at Parlamentet bør fungere som en central aktør for at sikre effektiv kontrol; mener, at enhver udvidelse af EU's række af beføjelser på området for økonomisk og monetær politik skal ledsages af en tilsvarende udvidelse af Parlamentets rettigheder og beføjelser; opfordrer til, at Parlamentet ved enhver revision af traktaten gives mere ligestilling og demokratisk kontrol med disse politikker; opfordrer til en bredere inddragelse af institutionelle og socioøkonomiske interessenter i forbindelse med definitionen af økonomipolitiske prioriteter for at fremme ejerskabet over reformerne;
4.	minder om Unionens mål, der er fastsat i traktaten, såsom etablering af en økonomisk og monetær union samt opnåelse af en bæredygtig udvikling baseret på bæredygtig og afbalanceret økonomisk vækst, prisstabilitet og en meget konkurrencedygtig markedsøkonomi med fuld beskæftigelse og sociale fremskridt; understreger, at al lovgivning bør være i tråd med opfyldelsen af disse mål; mener, at modstandsdygtigheden af EU's økonomi og Unionens strategiske autonomi bør tilføjes som generelle midler til at nå mål i traktaterne;
5.	understreger, at de økonomiske konsekvenser af covid-19 og krigen i Ukraine yderligere har blotlagt den nuværende europæiske finanspolitiske rammes begrænsninger, og glæder sig over det initiativ, som Kommissionen har taget for at reformere denne ramme;
6.	støtter en ramme for økonomisk styring, der styrker Unionens økonomis konkurrenceevne og modstandsdygtighed for at sikre stabilitet, fuld beskæftigelse, finanspolitisk bæredygtighed, gennemsigtighed, strategiske og bæredygtige investeringer for at gennemføre den dobbelte omstilling og strategisk autonomi i Unionen, demokratisk ansvarlighed og ejerskab og finanspolitikker såsom finanspolitiske buffere i gunstige økonomiske tider og instrumenter til at modvirke chok; bemærker, at drøftelserne på konferencen om Europas fremtid fremhævede efterspørgslen efter en gennemgribende revision af EU's økonomiske styring og det europæiske semester; minder om, at Parlamentet accepterede en hurtig reform af Unionens økonomiske styringsstruktur, herunder forenklede og klarere finanspolitiske regler og en ramme, der bidrager til en langsigtet bæredygtig økonomisk vækst;
7.	understreger vigtigheden af det europæiske semester som det primære instrument til koordinering af den europæiske økonomiske politik og opfordrer i denne henseende til større inddragelse af Parlamentet for at sikre et fair og rimeligt samarbejde mellem medlovgiverne;
8.	bemærker, at selv om de nationale budgetpolitikker fortsat er et suverænt anliggende, skal de bringes i overensstemmelse med de primære mål i rammen for økonomisk styring, hvilket indebærer koordinering på europæisk plan; 
9. 	understreger betydningen af en EU-ramme for økonomisk styring med henblik på at sætte regeringerne i stand til at fremme offentlige investeringer og sikre gældsholdbarheden; minder om, at Unionen bedre kunne håndtere covid-19-krisen takket være fælles regler og fælles instrumenter på europæisk plan; opfordrer til yderligere overvejelse af værktøjer, der gør det muligt at skabe gunstige betingelser for, at Unionen og medlemsstaterne kan investere i fælles strategiske prioriteter på EU-plan;
10.	bemærker, at de numeriske værdier i protokol nr. 12 til traktaterne fortsat er baseret på gennemsnit af økonomiske indikatorer fra slutningen af 1990'erne; minder om, at medlemsstaterne har overtrådt Maastrichtkriterierne mere end 170 gange siden oprettelsen af det europæiske semester i 2011; opfordrer til en grundig overvejelse af Maastrichtkriterierne på grundlag af erfaringerne fra de seneste to årtier med den fælles valuta og fra erfaringerne med tidligere og nuværende kriser såsom finanskrisen og statsgældskrisen i starten af 2010'erne, covid-19-pandemien og krigen i Ukraine; 
11.	opfordrer til, at den økonomiske styring bliver revideret under hensyntagen til erfaringerne fra den europæiske reaktion på økonomiske chok, navnlig løsninger som f.eks. NGEU, herunder dets forvaltningsstruktur, og SURE-processerne; bemærker, at artikel 126 i traktaten om Den Europæiske Unions funktionsmåde (TEUF) har vist sig at have begrænset tilpasningsevne til eksterne chok: understreger, at der er behov for at ajourføre Unionens ramme for makroøkonomisk styring for at gøre den mere modstandsdygtig og for at sætte medlemsstaterne og Parlamentet i stand til at udforme nye relevante regler for at sikre bæredygtigheden af deres økonomiske modeller og centrale investeringer på grundlag af en sund finanspolitik og bæredygtige gældsniveauer og for at muliggøre gennemførelsen af den dobbelte omstilling, der ikke lader nogen i stikken;
12.	fremhæver, at svagheden i den fælles udenrigs- og sikkerhedspolitik førte til oprettelsen af en stilling som Unionens højtstående repræsentant for udenrigsanliggender og sikkerhedspolitik (HR/NF); understreger, at stærkt koordinerede økonomiske politikker på EU-plan vil kræve en repræsentant for Unionens økonomiske styring i Kommissionen, i sammensætningen af Rådet for Økonomi og Finans og i Eurogruppen;
13.	bemærker den nylige anvendelse af artikel 122 i TEUF til at imødegå de økonomiske konsekvenser af krigen i Ukraine for energipriserne; anerkender behovet for hurtig beslutningstagning, når man står over for et eksternt uforudsigeligt chok; beklager imidlertid den manglende inddragelse af Parlamentet og de personer, det repræsenterer; opfordrer til en revision af artikel 122 i TEUF, som vil sikre en mere retfærdig demokratisk repræsentation, herunder ved at inddrage Parlamentet på lige fod;
14.	opfordrer indtrængende til, at rammerne for ECB's ansvarlighed over for Parlamentet bliver forbedret for at styrke Europa-Parlamentets rolle som kontrolorgan; insisterer på at formalisere den obligatoriske monetære dialog med Parlamentet;
15.	insisterer på, at euroen på nuværende tidspunkt er fælles valuta for euroområdet, men at den skal betragtes som Unionens valuta; mener, at ECB skal forsvare, bevare og forbedre euroens internationale rolle; mener, at udbredelsen af euroen til alle 27 medlemsstater skal være et permanent mål, der skal nås med udgangspunkt i en realistisk, forholdsmæssig og ansvarlig kalender, hvor euroområdets stabilitet og konkurrenceevne beskyttes; noterer sig, at de nuværende traktater ikke fastsætter en bestemt tidsplan for tiltrædelse af euroområdet, men overlader det til medlemsstaterne at udvikle deres egne strategier for opfyldelse af betingelsen for indførelse af euroen;
16.	anerkender, at skattepolitikken er underlagt enstemmighed i henhold til de nuværende traktater; påpeger de mange hindringer for vigtige EU-skatteinitiativer i de seneste årtier; 
17. 	fremhæver, at nogle skattepolitikker allerede er stærkt integrerede, såsom moms og punktafgifter; bemærker, at nogle af EU's skattepolitikker består i at gennemføre internationale forhandlinger, hvor Unionen og medlemsstaterne udviser lederskab; glæder sig over de forslag, der blev fremsat på plenarforsamlingen for konferencen om Europas fremtid den 9. maj 2022, navnlig forslag nr. 16 om finans-, og skattepolitikkerne, hvis mål er en øget harmonisering og koordinering af skattepolitikker i medlemsstaterne, indførelse af et fælles selskabsskattegrundlag og styrkelse tilsynet med udnyttelsen og anvendelsen af EU-mider;
18.	understreger, at medlemsstaterne på lang sigt bør overveje merværdien af overgangen til kvalificeret flertal som anbefalet af konferencen om Europas fremtid; opfordrer i denne forbindelse Kommissionen til at genoptage drøftelserne om at anvende kvalificeret flertal i visse skattespørgsmål gennem en trinvis tilgang, som en opfølgning på meddelelsen fra 2019 om emnet og som reaktion på resultatet af konferencen om Europas fremtid; 
19.	understreger, at visse medlemsstater har misbrugt deres vetoret på skatteområdet til at opnå indrømmelser på andre politikområder; understreger, at eksistensen af denne vetoret truer med at fastholde skadelig skattepraksis og social uretfærdighed, der undergraver Unionens evne til at fungere effektivt, til at fremme lige konkurrencevilkår og til at beskytte borgernes og SMV'ernes bedste interesser;
20.	fremhæver de nye udfordringer for Unionens konkurrencepolitik (artikel 101-109 i TEUF), som kræver, at retningslinjer og bekendtgørelser skal tilpasses målene i traktaten og styrke lige konkurrencevilkår set i lyset af den grønne pagt, den europæiske søjle for sociale rettigheder og Unionens strategiske autonomi i nøglesektorer såsom industri-, forsvars-, digitaliserings- og handelspolitikker; opfordrer til en bedre inddragelse af Parlamentet i revisionen af retningslinjerne for fusions- og statsstøttekontrol; 
21.	understreger, at fair konkurrence mellem virksomheder kan give fordele, herunder for forbrugerne; fremhæver de positive virkninger, som SMV'er har på økonomien og samfundet og nødvendigheden af at have lige konkurrencevilkår for dem; understreger, at Unionens konkurrencepolitik bør tage hensyn til SMV'ernes særlige behov; opfordrer Kommissionen til at drøfte, hvordan disse mål nås bedst; 
22.	mener, at Parlamentet bør involveres mere i arbejdsgruppernes og ekspertgruppernes aktiviteter på internationalt plan, f.eks. i Det Internationale Konkurrencenetværk, Verdenshandelsorganisationen og Organisationen for Økonomisk Samarbejde og Udvikling (OECD) som observatør;
23.	gentager, at Unionen er nødt til at tage hånd om sin manglende politiske tyngde i de økonomiske politikker på internationalt plan, der bl.a. skyldes den manglende sammenhæng i dens repræsentation i internationale organisationer, som kunne forbedres ved at gennemføre foranstaltninger til at sikre en samlet repræsentation af Unionen og euroen internationalt og i alle dens aspekter og politikker;
24.	opfordrer til, at de nuværende traktater bliver udnyttet fuldt ud i mellemtiden.

